রাজনীতিতে ‘সক্রিয়’ হতেই দিলীপের দাম্পত্য নিয়ে কুৎসা! সাইবার থানায় অভিযোগ দিলীপপত্নী রিঙ্কুর

কলকাতা: রাজনীতিতে ফের সক্রিয় হতেই নতুন বিতর্কে জড়ালেন বিজেপি (BJP) নেতা দিলীপ ঘোষ (Dilip Ghosh)। সোশাল মিডিয়ায় তাঁর বিবাহিত জীবন নিয়ে লাগাতার আপত্তিকর ও মানহানিকর পোস্ট করার অভিযোগ উঠেছে। বাধ্য হয়ে বিধাননগর সাইবার ক্রাইম (Cyber Crime) থানার দ্বারস্থ হয়েছেন দিলীপপত্নী রিঙ্কু মজুমদার (Rinku Majumdar)। অভিযোগ পাওয়ার পরই তদন্ত শুরু করেছে পুলিশ।

দিলীপ ঘোষের বিয়ে ঘিরে আগেও নানা কটাক্ষ ও কুৎসা শোনা গিয়েছে। তবে সেসবকে বিশেষ গুরুত্ব দিতে দেখা যায়নি বিজেপির এই ‘রাফ অ্যান্ড টাফ’ নেতাকে। বরাবরই তিনি বলে এসেছেন, নিজের শর্তেই জীবন কাটাবেন। সম্প্রতি স্ত্রী রিঙ্কুকে নিয়ে আন্দামানে হানিমুনে যাওয়াকেও কটাক্ষের চোখে দেখেছেন অনেকে। সেই পর্ব মিটতে না মিটতেই এবার সোশাল মিডিয়ায় আরও এক ধাপ এগিয়ে আপত্তিকর মন্তব্যের অভিযোগ উঠল।

আরও পড়ুন: আজ থেকে বাড়ছে পারদ, জাঁকিয়ে শীত কবে ফিরবে?

রিঙ্কু মজুমদারের অভিযোগ, অনন্যা চট্টোপাধ্যায় ও ইন্দ্রনীল চক্রবর্তী নামে দু’টি সোশাল মিডিয়া অ্যাকাউন্ট থেকে উদ্দেশ্যপ্রণোদিতভাবে দিলীপ ঘোষের দাম্পত্য জীবন নিয়ে মিথ্যা ও মানহানিকর পোস্ট করা হচ্ছে। বিষয়টি তাঁর ব্যক্তিগত সম্মান এবং নিরাপত্তার সঙ্গে যুক্ত বলেই তিনি আইনের দ্বারস্থ হয়েছেন বলে জানা গিয়েছে।

এই প্রসঙ্গে দিলীপ ঘোষ সংক্ষিপ্ত প্রতিক্রিয়ায় বলেন, “কারও সঙ্গে অন্যায় হলে পুলিশের কাছে যাওয়া স্বাভাবিক।” তিনি বিষয়টি আইনানুগভাবেই মোকাবিলা করতে চান বলে ইঙ্গিত দেন।

উল্লেখ্য, ২০২৫ সালের এপ্রিল মাসে নিউটাউনের বাড়িতে ঘনিষ্ঠদের উপস্থিতিতে রিঙ্কু মজুমদারের সঙ্গে বিবাহবন্ধনে আবদ্ধ হন দিলীপ ঘোষ। শোনা যায়, রিঙ্কুর তরফ থেকেই বিয়ের প্রস্তাব এসেছিল। প্রথমে কিছুটা দ্বিধায় থাকলেও শেষ পর্যন্ত তাঁর ভালোবাসাকে সম্মান জানান দিলীপ। বিয়ের পর স্ত্রীকে পাশে নিয়ে রাজনীতির ময়দানে আরও সক্রিয় হওয়ার বার্তাও দিয়েছিলেন তিনি। এবার সেই সক্রিয়তাকেই ঘিরে শুরু হল নতুন বিতর্ক।